Paraatheid voorkom Bronkhorstspruit-‘plaasaanval’Een van die verdagtes wat aangekeer is. Foto: Verskaf ŉ Beweerde plaasaanval op ŉ bejaarde egpaar buite Bronkhorstspruit, oos van Pretoria, is afgeweer te danke aan ŉ doeltreffende radiostelsel en samewerking tussen die plaaslike AfriForum-buurtwag en polisie. Leon von Benecke, voorsitter van AfriForum in Bronkhorstspruit, het Donderdag aan Maroela Media gesê die eienaar van ŉ plaas sowat 4 km buite die dorp, het voor sonsopkoms wakker geword van ŉ geraas en besef iemand peuter aan die hek. “Hy het dadelik die AfriForum-buurtwag op die plaaslike radiostelsel in kennis gestel en binne vier minute was daar lede op die plaas,” het Von Benecke gesê. “Die verdagtes het toe al op die vlug geslaan in ŉ mielielandery in.” Die buurtwaglede het op die Bronkhorstspruit-polisie gewag, wat ook spoedig op die toneel was. Twee stelle spore is waargeneem en ŉ soektog na twee verdagtes is van stapel gestuur. ‘n Helikopter is ook ingespan om na die verdagtes te soek. Foto: Verskaf “Die buurtwaglede het die landery afgesper, terwyl die polisie en plaaslike honde-eenheid in die landery in is om na die verdagtes te soek. ŉ Private helikopter van nog ŉ buurtwaglid is ingespan om vanuit die lug te soek en die twee boosdoeners is binne twee minute opgespoor, waarna die polisie hulle teen 08:30 in hegtenis geneem het.” Von Benecke het sy dank en waardering uitgespreek oor die flinke optrede van die polisie, honde-eenheid en lede van al AfriForum se buurtwagte in die omgewing. “Die gesamentlike gebruik van lugondersteuning, honde en grondmagte bly die resep vir sukses,” het hy bygevoeg. Von Benecke het gesê die mans het geen wapens tydens hul inhegtenisneming by hulle gehad nie, maar dit sluit nie die moontlikheid uit dat hulle dit moontlik êrens gestort het toe hulle op die vlug geslaan het nie. Kapt. Marissa van der Merwe, woordvoerder van die polisie, het die voorval aan Maroela Media bevestig. Sy het gesê die verdagtes is op aanklag van poging tot huisbraak en opsetlike saakbeskadiging in hegtenis geneem. Hulle sal na verwagting Vrydag in die hof verskyn.